[pic] | EURÓPAI BIZOTTSÁG | AZ UNIÓ KÜLÜGYI ÉS BIZTONSÁGPOLITIKAI FŐKÉPVISELŐJE |

Brüsszel, 2011.4.14.

COM(2011) 205 végleges

KÖZÖS JELENTÉS AZ EURÓPAI PARLAMENTNEK ÉS A TANÁCSNAK

MAKAÓ ÉVES JELENTÉS – 2010.

MAKAÓ KÜLÖNLEGES KÖZIGAZGATÁSI TERÜLET: ÉVES JELENTÉS – 2010.

Bevezetés

Makaó kínai anyaországnak 11 évvel ezelőtt történt átadása óta az Európai Bizottság szorosan nyomon követi a Makaó Különleges Közigazgatási Területen (a továbbiakban: KKT) végbemenő gazdasági és politikai fejleményeket, hogy teljesítse az Európai Parlamentnek 1999-ben a fejleményekről szóló éves jelentés kiadására vonatkozóan tett kötelezettségvállalását. Ez a jelentés a 2010. évre vonatkozik.

Az Európai Unió Makaóval fenntartott kapcsolatai a közös értékeken, az európai örökségen és az olyan területeken megjelenő közös érdekeken alapulnak, mint a gazdaság, a környezetvédelem, az oktatás és a kultúra. 2010 során a kapcsolatok kedvezően fejlődtek az Európai Unió és Makaó között 1992-ben aláírt kereskedelmi és együttműködési megállapodás keretében.

Az Európai Unió elismeri az „egy ország – két rendszer” politika sikeres alkalmazását a 2010-es évben Makaó KKT alaptörvényének megfelelően, mivel Makaó lakosságának alapvető jogait és szabadságait általában véve tiszteletben tartották. Az EU reméli, hogy Makaó az alaptörvény keretében a szélesebb körű demokrácia irányába halad.

Politikai fejlemények

2010 volt Fernando Chui, Makaó új kormányzójának első hivatali éve. Március 16-án ismertetett politikai programjában, Chui hangsúlyozta, hogy kormánya fő prioritásai között az emberek megélhetésének javítása, a társadalmi stabilitás, a gazdaság szerteágazóbbá tétele, Makaó iparának feljavítása, valamint a kaszinóipar konszolidálása szerepel. Makaó szeretné fokozni együttműködését a Gyöngy-folyó torkolatvidékével és Tajvannal, valamint szívesen szolgálna platformként a világ portugálul beszélő országaival folytatott cserekapcsolatokhoz és együttműködéshez.

2010-ben bővültek a kapcsolatok Tajvannal. Chui találkozott Wu Poh-hsiunggal, Tajvan kormányzó pártja, a Kuomintang tiszteletbeli elnökével, annak Makaóba tett látogatása alkalmával. Ezt követte Cheong U makaói társadalmi és kulturális ügyek miniszterének szeptemberi látogatása Tajvanra, hogy megerősítse a kölcsönös megértést, és előmozdítsa a kulturális cseréket.

Makaó fokozta erőfeszítéseit, hogy a portugálul beszélő országok Kínába vezető kapujaként és a kínai-portugálnyelvű együttműködés platformjaként népszerűsítse magát. Novemberben Makaó adott otthont a Kína és a portugál nyelvű országok közötti Gazdasági és Kereskedelmi Együttműködési Fórum keretében rendezett harmadik miniszteri konferenciának. A fórumot 2003-ban hozták létre a tagok közötti kapcsolatok elmélyítésére. Wen Jiabao kínai miniszterelnök is részt vett a fórumon.

A nemzetbiztonsági jogszabály elfogadását követő évben aggodalmuknak adtak hangot demokráciapárti jogalkotók és emberi jogi szervezetek Makaóban, miszerint a jogszabállyal vissza lehet élni, és alá lehet aknázni a makaói lakosság alapvető jogait és polgári szabadságjogait. Az Európai Unió aggodalommal állapítja meg, hogy 2009-hez hasonlóan 2010-ben is több hongkongi újságíró és civil szervezeti tag belépését tagadták meg Makaóba. Az Európai Unió újólag kiemeli a Makaó KKT alaptörvényében biztosított alapvető jogok és szabadságok megőrzésének fontosságát.

Gazdasági fejlemények [1]

MAKAÓ JÓL KILÁBALT A 2010-ES PÉNZÜGYI VÁLSÁGBÓL, AMELY A GAZDASÁGRA CSAK MINIMÁLIS HATÁST GYAKOROLT. 2010 HARMADIK NEGYEDÉBEN A GDP 27,1%-KAL MAGASABB VOLT 2009 UGYANAZON IDőSZAKÁHOZ KÉPEST. A NÖVEKEDÉS A TURIZMUSNAK ÉS A SZERENCSEJÁTÉK ÁGAZATNAK VOLT BETUDHATÓ, MAKAÓ TURIZMUSHOZ KAPCSOLÓDÓ BEVÉTELÉNEK LEGNAGYOBB RÉSZE (53%) A KÍNAI ANYAORSZÁGI LÁTOGATÓKTÓL SZÁRMAZIK. 2010-BEN A SZERENCSEJÁTÉK-BEVÉTEL 58%-RA UGROTT, ÉS ELÉRTE A REKORDNAK SZÁMÍTÓ 188,3 MILLIÁRD PATACÁT. MAKAÓ FENNTARTOTTA VEZETő HELYÉT, MINT A VILÁG LEGNAGYOBB KASZINÓPIACA, AMELYNEK MÉRETE MÁRA JELENTőSEN FELÜLMÚLJA KÖZVETLEN VERSENYTÁRSAINAK PIACI MÉRETEIT.

A fellendülés azonban nem volt teljes mértékű. A beruházások mértéke tovább csökkent az év során. Az áruexport továbbra is igen gyenge volt a tengerentúli piacok visszafogott kereslete és a zsugorodó gyártóbázis miatt. A 2010-re vonatkozó inflációs ráta 2,81% volt. A munkaerőpiac nagyon szűk volt, ugyanakkor a szolgáltatóipar gyorsan növekedett. 2010-ben a munkanélküliségi ráta az utóbbi évtized legalacsonyabb szintjére, 2,8%-ra csökkent. A korlátozott emberi erőforrások a fenntartható gazdasági fejlődés szűk keresztmetszetévé váltak. 2010 végére az állandó lakhellyel nem rendelkező munkavállalók száma összesen 75 000 volt, a teljes munkaerő 22%-a.

Makaó KKT kormánya folytatta a gazdaság diverzifikálására irányuló erőfeszítéseit. A kormány ígéretet tett arra, hogy fékezni fogja a kaszinóipar növekedését a kaszinók, szerencsejáték-asztalok és játékautomaták számának korlátozásával. A cél Makaó nemzetközi konferenciaközponttá tétele, a hivatásturizmus (MICE-turizmus), valamint a kreatív és kulturális ágazatok továbbfejlesztésével. Erre szolgáló ágazati bizottságokat hoztak létre a politikai intézkedések kidolgozására és együttműködő partnerek felkutatására.

Makaó Kínával történő gazdasági integrációja tovább erősödött Zhuhai várossal és Guangdong tartománnyal folytatott kereskedelmi és gazdasági együttműködés szorosabbá válásával. A Kína és Makaó közötti szorosabb gazdasági partnerségi megállapodás (Closer Economic Partnership Arrangement, a továbbiakban: CEPA) hetedik kiegészítését írták alá 2010. május 28-án. A legutóbbi kiegészítésben Kína a makaói vállalkozások számára szélesebb lehetőségeket nyújt összesen mintegy 43 üzleti szektorban folytatandó üzleti tevékenységre. A kereskedelem és a befektetések könnyítésére mindkét kormány ígéretet tett az együttműködés megerősítésére az oktatás, a kultúra, az innováció, a környezetvédelem és a hivatásturizmus terén. Az intézkedések célja Makaó gazdasági fejlődésének és a kínai anyaországgal való integrációjának növelése. Az árukereskedelmet 2006. január 1-jétől teljesen liberalizálták.

Tartományi szinten Makaó és a szomszédos Guangdong tartomány megkezdte az együttműködési keretmegállapodás előkészületi munkáit, melynek célja a két helység társadalmi-gazdasági integrációjának javítása. A megállapodás várhatóan elősegíti majd Makaó gazdaságának diverzifikációját és elősegíti a CEPA végrehajtását.

Makaó földrajzi joghatóságának kiterjesztése a Hengqin-szigetre kísérleti projekt Makaó, Guangdong és Zhuhai között. Makaó 2049-ig bérbevett Zhuhaitól egy 5 km2 alapterületű földterületet a Hengqin-szigeten. A Macau University 1km2–t használ majd, amely Makaó joghatósága alá fog tartozni. A földterület fennmaradó részének ipari parkként történő felhasználásának tervezése már folyamatban van. Guangdong, Zhuhai és Makaó kormányai nagy érdeklődést mutattak a hengqini közös fejlesztés iránt. Az Európai Unió missziójának vezetője szeptemberben ellátogatott a helyszínre.

A Makaó KKT és más adóhatóságok közötti információ-megosztásról szóló 20/2009 törvény 2009. augusztus 11-i életbe léptetését követően 2010-ben Makaó az OECD modelljével összhangban kettős adóztatásról szóló megállapodásokat kötött illetve aktualizált a Zöld-foki szigetekkel, Mozambikkal, Belgiummal, Portugáliával és Kínával.

Az EU–Makaó együttműködés

2010 során az Európai Unió és Makaó közötti kétoldalú kapcsolatok továbbra is kedvezően alakultak. Az Európai Unió és Makaó közötti együttműködés bővítése kulcsfontosságú cél, amely a 2010. július 9-én Brüsszelben megtartott, EU–Makaó Vegyes Bizottság éves ülésén folytatott megbeszélések központi kérdése is volt.

A vegyes bizottság ülése során mindkét fél áttekintette a kapcsolatok alakulását és nyugtázták a két fél közötti együttműködést, többek között a 2010. márciusban beindított EU–Makaó jogi együttműködési programot, amely Makaó jogrendszerének megerősítésére, valamint a közigazgatás fejlesztésére és a jogi és igazságszolgáltatási szakértelem fokozására irányul, egy 2007-es hasonló projekt sikeres végrehajtásának mintájára.

Mindkét fél kifejezte szándékát az együttműködés olyan új területeinek feltárására, mint például a környezetvédelem, az akadémiai és kulturális cserekapcsolatok, valamint más kereskedelmi és gazdasági ügyek. Az Európai Bizottság arra is felhasználta az idei évben megrendezett éves találkozót, hogy kifejezze szándékát az olyan ügyekben történő előrehaladásra vonatkozóan, mint például a polgári repülés és a megtakarítások adóztatása. Az Európai Bizottság kiemelte a jó adóügyi kormányzás jelentőségét, és üdvözölte Makaó erőfeszítéseit az átláthatóságora és információ-megosztásra vonatkozó OECD-normák alkalmazására vonatkozóan, valamint arra bátorította Makaót, hogy tegyen további lépéseket a megtakarításokrólszóló uniós irányelv intézkedéseivel egyenértékű szabályozás kialakítására, annak biztosítására, hogy az uniós befektetők a megtakarításokból származó bevételeik után a lakóhelyük szerinti tagállam szabályai szerint adózzanak.

Az Európai Unió Makaónak és Hongkongnak szóló üzleti információs programja (European Union Business Information Programme, a továbbiakban: EUBIP) nagyon hasznos eszköznek bizonyult a Makaó és az Európai Unió közti tudásmegosztás és jobb megértés előmozdítása tekintetében. Az Európai Unió tagállamai és az európai üzleti szféra közös EU pavilonban, közös előadókkal megvalósított együttes részvétele a programban, közelebb hozta az EU-t Makaóhoz. Az EUBIP jó hálózatépítési lehetőségnek is bizonyult Makaó és az Európai Unió üzleti közössége számára. A makaói székhelyű vállalkozások aktívabb részvétele az EUBIP védnöksége alá tartozó üzleti tanácsokban számos gazdasági ágazatban hozzájárulna az üzleti érdekek és at aggályok jobb megértéséhez.

Az Európa és Makaó közötti kiterjedt személyes kapcsolatok is hozzájárultak az EU és Makaó közötti kapcsolatok javításához. Makaó egyetemei és diákjai aktívan részt vesznek az Erasmus Mundus Programban, és 2010-ben sikerült támogatást kapniuk egy olyan Erasmus projekthez, amely az európai és makaói egyetemek és diákok közötti cserekapcsolatok és mobilitás kiterjesztésére és a közöttünk lévő megértés elmélyítésére irányul. Az Európai Unió tovább támogatta a Makaói Egyetem Jean Monnet Intézetét, és az év folyamán rendezett több nagysikerű Jean Monnet Konferenciát. 2010-ben a makaói konferenciatolmácsok uniós képzése is folytatódott.

2010-ben intenzívebbé váltak a kapcsolatok a makaói és európai uniós magas rangú tisztviselők között Florinda Chan közigazgatási és igazságügyi államtitkár júliusi brüsszeli látogatásával, valamint Semeta biztos augusztusi makaói látogatásával, amelyen vámegyüttműködésről és a jó adóügyi kormányzásról tárgyaltak, és megerősítették az Európai Unió eltökélt szándékát, hogy különleges együttműködést hozzon létre Makaóval a megtakarításból származó jövedelmekkel kapcsolatban.

Ezeknek a cseréknek és párbeszédeknek 2011-ben if folytatódniuk kell. Az Európai Bizottság várakozással tekint különösen az elé, hogy a horizontális polgári légiközlekedési megállapodásra vonatkozó tárgyalásokat haladéktalanul lezárják, az európai uniós kijelölésre vonatkozó elv megállapodásba foglalása mellett. Több emberek közötti kapcsolatfelvételre lenne szükség az európai és makaói szakpolitikák, valamint kultúra jobb megismerése és megértése céljából.

Az Európai Bizottság a jövőben is támogatja a Makaó KKT-ben az „egy ország – két rendszer” elv alkalmazását, és ennek érdekében szorosan nyomon követi a Makaó KKT-ben zajló politikai, intézményi, gazdasági és társadalmi fejleményeket.

[1] Makaó gazdasági adatainak hivatalos statisztikáját Makaó KKT kormányának Statisztikai és Népszámláló Hivatala adta ki